Путин Владимир «Урысей зэкъуэтым» и ХХ съездым къыщыпсэлъащ
«Урысей зэкъуэт» партым Москва къалэм дыгъуасэ щригъэкIуэкIа ХХ съездым хэтащ КIуэкIуэ Казбек и пашэу Къэбэрдей-Балъкъэрым икIа делегацэр.
Урысейм и Президент Путин Владимир Владимир и къуэм «Урысей зэкъуэтым» и съездым къыщипсэлъар ди республикэм и Iэтащхьэм а зэхыхьэшхуэм и Iуэхугъуэ нэхъыщхьэу къилъытащ.
Урысейм и Президент Путин Владимир къигъэуващ къэралым и цIыхухэм я псэукIэр егъэфIэкIуэнымкIэ, сабий зиIэ унагъуэхэр тхьэмыщкIагъэ хэмыгъэхуэнымкIэ 2026 гъэм нэсыху зыхуэфащэ Iуэху псори ялэжьыну. Абы къыхигъэщхьэхукIащ нобэм ирихьэлIэу зэфIагъэкIа IуэхуфIхэр, абыхэм лъэпкъ проектхэр гъэзэщIэныр, инфраструктурэр зэтегъэувэнымрэ ар къэгъэщIэрэщIэжынымрэ яхэту, лэжьыгъэкIэ щIэгъэбыдэн зэрыхуейрщ.
Урысейм и Президентым и псалъэм къыщыхигъэщхьэхукIа социальнэ Iуэхухэм ди республикэм и дежкIи мыхьэнэшхуэ яIэщ. Къапщтэмэ, Президентым жиIащ илъэситху благъэм къриубыдэу курыт еджапIэхэр, псом хуэмыдэу къуажэхэм щыIэхэр, капитальнэу зэгъэпэщыжынымкIэ программэ щхьэхуэ гъэхьэзырын зэрыхуейр.
Абы и лъэныкъуэкIэ КъБР-м и Iэтащхьэ КIуэкIуэ Казбек и унафэкIэ лэжьыгъэ пыухыкIахэр щрагъэжьащ: школ псоми я щытыкIэр къапщытащ икIи ахэр зэгъэпэщыжыныр зэманкIэ зэщхьэщыхауэ ирагъэкIуэкIынущ.
Президентым жиIащ партым къаруушхуэ зэрыбгъэдэлъыр икIи апхуэдэ зэфIэкIыр цIыхухэм, ди къэралым я сэбэп зыхэлъхэм ятещIыхьауэ, ди политикэ системэм и зэпIэзэрытыныгъэр гъэбыдэным хуэунэтIауэ къэгъэсэбэпын зэрыхуейр. Жылагъуэмрэ къэралымрэ я иджырей щытыкIэм, иджыпсту къыдбгъэдэхуэ къалэн инхэр дэгъэкIыным я лъэныкъуэкIэ абы мыхьэнэ хэха иIэщ. А къалэн инхэр псом япэу зыхуэгъэзар лъэпкъыр хъумэнырщ, Урысей Федерацэм и щIыналъэ псоми исхэм я псэукIэр егъэфIэкIуэнырщ.
«Урысей зэкъуэтым» и лэжьыгъэм и унэтIыныгъэ нэхъыщхьэр социальнэ зыужьыныгъэрщ. Абы щыхьэт тохъуэ фэ федеральнэ, щIыналъэ IэнатIэхэм къыщыхэфлъхьэ, щыдэфIыгъ законопроектхэр, апхуэдэу цIыху щхьэхуэхэм, волонтёр, экологие, къинэмыщI зэгухьэныгъэхэм я жэрдэму «Урысей зэкъуэт» партым и дэIэпыкъуныгъэкIэ ягъэзащIэхэр. «Урысей зэкъуэтыр» сытым дежи хущIокъу езым и лэжьыгъэр цIыхухэм я мурадхэмрэ гурыщIэхэмрэ зэрыригъэзэгъыным. Ар сыт хуэдэ политикэ лэжьыгъэми егъэлеяуэ мыхьэнэшхуэ зиIэ и Iыхьэщ. Абы къыхэкIыу быдэу си фIэщ мэхъу зэIущIэ щхьэхуэхэм цIыхухэм къыщаIэтахэр, пэублэ парт IэIэтым, гъэ кIуам и дыгъэгъазэ мазэм ирагъэкIуэкIа социальнэ онлайн-зэIущIэшхуэм щыжаIахэр хэхыныгъэм ирихьэлIэу вгъэхьэзыр программэм Iэмал имыIэу зэрыхэхуэнур, а программэм и лъабжьэу зэрыувынур, нэхъыщхьэ дыдэр арщи — фи дэIэпыкъуныгъэкIэ а псори гъэзэщIа зэрыхъунур», — жиIащ Президентым.
«Псори фызэрыщыгъуазэщи, адэр е анэр зэрымысыж унагъуэхэм я сабийуэ илъэси 8-м щегъэжьауэ илъэс 16-м нэс зи ныбжьхэм бадзэуэгъуэм и 1-м щыщIэдзауэ ахъшэкIэ дэIэпыкъунущ. ГъащIэм Iэджи къыщохъу, ауэ балигъ мыхъуам, сабийм зыщIэдгъэкъуэну ди къалэнщ. Апхуэдэу дэIэпыкъуныгъэ ягъуэтынущ зи Iуэхур зэкIэлъымыкIуэ, мылъкукIэ хуэмыщIа анэхэм. Нэхъыбэ ящIынущ зи ныбжьыр илъэси 8-м фIэмыкIа сабийхэр зэрысымаджэм къыхэкIыу лэжьакIуэ мыкIуэф адэ-анэм ират ахъшэр, — къыхигъэщхьэхукIащ Президентым. — дэ зэтедгъэувэн хуейщ сабий зиIэ унагъуэу нэхъ хуэмыщIахэм дазэрыдэIэпыкъун системэ тэмэм. Апхуэдэ къалэн Правительствэм хуэдгъэуващ. А псоми япкъ иткIэ зэфIэкIыу диIэр зэщIэдгъэуIуэу делэжьын хуейщ сабий зиIэ унагъуэхэр тхьэмыщкIагъэ хэхуэнымкIэ шынагъуэр 2026 гъэм и кIэм нэсыху ящхьэщыхыным. Зэрыщыту къапщтэмэ, дэ къытпэщытщ урысей унагъуэхэм я псэукIэр, ди цIыхухэм я хэхъуэхэр нэрылъагъуу къэтIэтыну. Зэман гъунэгъум къриубыдэу ягъэзащIэу щIадзэнущ щIалэгъуалэр лэжьыгъэкIэ къызэгъэпэщыным хуэгъэза программэр».
«Япэ игъэщыпхъэ лэжьыгъэшхуэщ узыншагъэр хъумэнымкIэ IэнатIэм и технологие лъабжьэр къэгъэщIэрэщIэжыныр, ар кадрхэмкIэ къызэрызэгъэпэщар егъэфIэкIуэныр, поликлиникэ, сымаджэщ псоми я лэжьэкIэр сымаджэм и Iуэхур нэхъ тынш зэрыхъунум хуэунэтIыныр. Псори дызэрыщыгъуазэщи, дызэрыт илъэсым ягъэзащIэу щIадзащ узыншагъэр хъумэнымкIэ IэнатIэм и пэублэ IуэхущIапIэхэр къэгъэщIэрэщIэжынымкIэ щIыналъэ программэхэр. Ди жагъуэ зэрыхъущи, пандемием и зэранкIэ абы хиубыдэ лэжьыгъэхэм я графикыр зыкъомкIэ япэкIэ ддзын хуей хъуащ, щIэуэ къэува Iуэху мытыншхэр дэгъэкIыным ахъшэм щыщ Iыхьэ зэрытекIуэдам къыхэкIыу. Дауэ мыхъуми, лэжьыгъэхэр ирагъэжьащ икIи ахэр адэкIэ къэувыIэ имыIэу екIуэкIынущ. Узыншагъэр хъумэнымкIэ IэнатIэм и пэублэ IуэхущIапIэхэр къэгъэщIэрэщIэжынымкIэ щIыналъэ программэхэр гъэзэщIэным псори зэхэту сом мелуан 550-рэ хухахащ. Нобэ узыншагъэр хъумэнымкIэ IэнатIэм узыр гъэхъужыным и мызакъуэу, къыпэщытщ цIыхум и узыншагъэр адэкIэ тэмэму псэун папщIэ нэсу зэтригъэувэжыну.
Нобэ «Урысей зэкъуэтыр» сыт хуэдэ IэнатIэми щыпашэщ, властым законхэр къыдэзыгъэкI органхэм, лIыкIуэ, муниципальнэ органхэм увыпIэ нэхъыщхьэ щеубыд. Апхуэдэу фигу къэзгъэкIыжыну сыхуейщ дэтхэнэ щIыналъэми, къалэми, посёлкэми щевгъэкIуэкI Iуэхухэр нэсу дэкIын папщIэ фи акъылэгъухэр, сэбэпынагъ къэзыхьыну хущIэкъу цIыху псори щIэгъэкъуэн къэщIын зэрыхуейр. Шэч хэмылъу, ар тегъэщIапIэ лъэщщ, цIыхухэм, ди къэралым я сэбэп зыхэлъхэм хуэунэтIащ, ди политикэ системэм и зэпIэзэрытыныгъэр къызэрегъэпэщ, абы къыхэкIыу иджырей жылагъуэмрэ къэралымрэ я дежкIэ, нобэ къытпэщыт Iуэхушхуэхэр гъэзэщIэнымкIэ мыхьэнэ хэха иIэщ», — жиIащ Путин Владимир.
КъБР-м и Iэтащхьэмрэ Правительствэмрэ я пресс-IуэхущIапIэ.
